विज्ञान एवं प्रौद्योगिकी मंत्रालय
भारत को विकसित बनाने के लिए मेट्रोलॉजी और सटीक माप के बारे में जागरूकता की आवश्यकता: श्री प्रमोद कुमार तिवारी, आईएएस, महानिदेशक- भारतीय मानक ब्यूरो
सीएसआईआर-एनपीएल ने "एक सप्ताह – एक प्रयोगशाला " कार्यक्रम के अंतर्गत आज "मेट्रोलॉजी कॉन्क्लेव" का आयोजन किया
वैज्ञानिक और औद्योगिक अनुसन्धान परिषद – राष्ट्रीय भौतिकी प्रयोगशाला  ने 17-21 अप्रैल 2023 तक वैज्ञानिक और औद्योगिक अनुसन्धान परिषद–राष्ट्रीय भौतिकी प्रयोगशाला  द्वारा "एक सप्ताह–एक प्रयोगशाला " कार्यक्रम मनाया जा रहा है। इसका उद्घाटन केंद्रीय विज्ञान और प्रौद्योगिकी मंत्री और सीएसआईआर के उपाध्यक्ष डॉ. जितेंद्र सिंह ने किया था। भारत का राष्ट्रीय माप-पद्धति  संस्थान  होने के नाते इस संस्थान अर्थात सीएसआईआर-एनपीएल के एक दिवसीय कार्यक्रम- "मेट्रोलॉजी कॉन्क्लेव" ने माप पद्धति के मुख्य पहलुओं पर प्रकाश डाला।
वर्तमान काल में माप–पद्धति  और सटीक माप ऐसे प्रमुख तत्व हैं जो उत्पाद की गुणवत्ता को परिभाषित करने के साथ ही मानकीकरण प्राप्त करने में महत्वपूर्ण भूमिका निभाते हैं। देश की अर्थव्यवस्था और इसका विकास इसकी मापन क्षमताओं पर निर्भर करता है। मैट्रोलोजी कॉन्क्लेव का उद्देश्य आम जनता के बीच वास्तविक और सटीक माप के बारे में जागरूकता पैदा करना है और समृद्ध होने के लिए यह राष्ट्र की आवश्यकता भी है। कार्यक्रम का उद्घाटन मुख्य अतिथि भारतीय मानक ब्यूरो  के महानिदेशक श्री प्रमोद कुमार तिवारी और विशिष्ट अतिथि भारतीय गुणवत्ता परिषद  के निदेशक श्री जक्षय शाह के साथ सीएसआईआर-एनपीएल निदेशक प्रोफेसर वेणुगोपाल अचंता, एक सप्ताह एक प्रयोगशाला की को-ऑर्डिनेटर-ओडब्लूओएल डॉ.रितु श्रीवास्तव, और वरिष्ठ प्रधान वैज्ञानिक और कार्यक्रम के संयोजक डॉ. नवीन गर्ग द्वारा किया गया।
प्रो. वेणुगोपाल अचंता ने अपने भाषण में मेट्रोलॉजी के विकास से जुड़े पहलुओं का संक्षिप्त विवरण दिया और माप– पद्धति के क्षेत्र में सीएसआईआर-एनपीएल के विभिन्न प्रयासों में अंतर्दृष्टि प्रदान की। प्रो. अचंता के संबोधन की एक प्रमुख विशेषता राष्ट्रीय भौतिकी प्रयोगशाला  की “अपशिष्ट से सम्पदा " नीति थी जिसका उद्देश्य देश में सिलिकॉन कचरे की बढ़ती मांग के आधार पर बड़े पैमाने पर उत्पन्न होने वाले सिलिकॉन अपशिष्ट से निपटना था। उन्होंने सीएसआईआर प्रयोगशालाओं, भारतीय मानक ब्यूरो  और भारतीय गुणवत्ता परिषद - राष्ट्रीय परीक्षण और अंशशोधन प्रयोगशाला प्रत्यायन बोर्ड  के सहयोग से मध्यम स्तरीय मानक मेट्रोलॉजी प्रयोगशालाएं स्थापित करने की आवश्यकता पर भी जोर दिया।
क्यूसीआई के निदेशक श्री जक्षय शाह ने अपने संबोधन में मेक इन इंडिया उत्पादों की गुणवत्ता और मात्रा के संदर्भ में  प्रधानमंत्री की परिकल्पना "आत्मनिर्भर भारत" को ध्यान में रखते इस बात पर जोर दिया कि हमें न केवल वैश्विक मांगों को पूरा करना चाहिए बल्कि अपनी उत्पाद स्वीकृति दर भी बढ़ानी चाहिए। विश्वसनीयता और गुणवत्ता केवल चार स्तंभों, यानी सीएसआईआर-एनपीएल, विधिक माप- पद्धति, भारतीय मानक ब्यूरो और भारतीय गुणवत्ता परिषद - राष्ट्रीय परीक्षण और अंशशोधन प्रयोगशाला प्रत्यायन बोर्ड के समर्थन से पूरी की जा सकती है। यह 2047 तक भारत को एक विकसित देश बनाने में भी सहायक बनेगा।
भारतीय मानक ब्यूरो के महानिदेशक श्री प्रमोद कुमारी तिवारी, आईएएस, ने प्रशिक्षण आयोजित करने, सूक्ष्म लघु एवं माध्यम उद्यमों  को सशक्त बनाने आदि जैसी विभिन्न पहलों के माध्यम से आम जनता के बीच मेट्रोलॉजिकल गतिविधियों के बारे में जागरूकता पैदा करने के महत्व पर प्रकाश डाला। उन्होंने आने वाले वर्षों में एक प्रशिक्षित कार्यबल तैयार करने का सुझाव दिया और कहा कि हमारे देश के शिक्षण संस्थान माप विज्ञान के क्षेत्र में पाठ्यक्रम बनाने और प्रशिक्षण आयोजित करने की नीति पर काम कर सकते हैं। उन्होंने विभिन्न छात्रों के परीक्षण, अंशशोधन और सत्यापन प्रयोगशालाओं का अखिल भारतीय डेटाबेस बनाने की भी सलाह दी।
इस अवसर पर, प्रसिद्ध वैज्ञानिकों द्वारा भौतिक मात्रा के लगभग सभी क्षेत्रों को उनके मेट्रोलॉजिकल पहलुओं के साथ सम्मिलित करते हुए व्याख्यान दिया गया। इसमें पर्यावरण, भारी इंजीनियरिंग उद्योगों, भारतीय निर्देशक द्रव्य , स्वास्थ्य और जीवन की गुणवत्ता, ई-मोबिलिटी और ऊर्जा के लिए माप- पद्धति एवं फोटो-वोल्टाइक मेट्रोलॉजी आदि शामिल हैं। इस कार्यक्रम के दौरान वैज्ञानिक और औद्योगिक अनुसंधान परिषद – राष्ट्रीय भौतिकी प्रयोगशाला  की माप-पद्धति में भूमिका तथा किए जा रहे प्रयास एवं भविष्य में विकासशील राष्ट्रीय एवं अंतर्राष्ट्रीय सहयोग के लिए सीएसआईआर-एनपीएल रोड मैप का भी प्रदर्शन किया गया। सीएसआईआर-एनपीएल में मेट्रोलॉजी में नवीनतम उपलब्धियों पर एक पुस्तिका जारी की गई। इस पुस्तक में वे सभी नवीनतम विकास शामिल हैं जो राष्ट्रीय भौतिकी प्रयोगशाला  में हुए हैं और जो छात्रों, शोधकर्ताओं और उद्योग कर्मियों के लिए सहायक होंगे। "सीएसआईआर-एनपीएल और भविष्य की दिशाओं से अपेक्षाएं" विषय पर एक पैनल चर्चा हुई। यहां भारतीय मानक ब्यूरो, राष्ट्रीय परीक्षण और अंशशोधन प्रयोगशाला प्रत्यायन बोर्ड , लीगल मेट्रोलॉजी, उद्योगों तथा अनुसन्धान एवं अंशशोधन प्रयोगशालाओं के विशेषज्ञों ने मापन क्षेत्र में अपनी चुनौतियों और एनपीएल द्वारा प्रदान किए जा सकने वाले संभावित समाधान पर चर्चा की । यह एक उपयोगी सत्र था जिसने एक नया सहयोग आयाम खोला जो आने वाले वर्षों में देश के विकास के लिए सहायक होगा। छात्रों के लिए एक प्रश्नोत्तरी प्रतियोगिता आयोजित की गई जिसमें भारतीय प्रौद्योगिकी संस्थान और दिल्ली के अन्य इंजीनियरिंग कॉलेजों के छात्रों सहित कई अन्य छात्रों ने भाग लिया। वे इन व्याख्यानों से लाभान्वित हुए और उन्होंने मेट्रोलॉजी में करियर बनाने में अपनी रुचि दिखाई। कार्यक्रम पुरस्कार समारोह के साथ समाप्त हुआ और कार्यक्रम को भव्य बनाने के लिए सभी को औपचारिक रूप से धन्यवाद दिया गया।
सीएसआईआर-एनपीएल और इसके "एक सप्ताह एक प्रयोगशाला " कार्यक्रम के बारे में अधिक जानकारी के लिए, कृपया राष्ट्रीय भौतिकी प्रयोगशाला  की वेबसाइट देखें : https://www.nplindia.org/ और एनपीएल सोशल मीडिया हैंडल  कार्यक्रम का सीधा प्रसारण एनपीएल यूट्यूब चैनल पर है।